HR Službeni list Europske unije C 141/21

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 141/09)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„ORIEL SEA SALT”

EU br.: IE-PDO-0005-01318 – 26.2.2015.

ZOI ( X ) ZOZP ( )

1. Naziv(i)

„Oriel Sea Salt”

2. Država članica ili treća zemlja

Irska

3. Opis poljoprivrednog ili prehrambenog proizvoda

3.1. Vrsta proizvoda

Razred 2.6. Sol

3.2. Opis proizvoda na koji se odnosi naziv iz točke 1.

„Oriel Sea Salt” naziv je morske soli prikupljene u zaljevu Port Oriela, Clogherhead, Drogheda, County Louth, Irska. Riječ je o sitnoj morskoj soli kristalno-bijele boje i bez aditiva. Veličina njezina zrna mjeri se u mikrometrima (μm). Ukupno 90 % zrna soli veličine je 90 – 500 μm, a preostalih 10 % veličine je 500 – 1 000 μm. Na dodir je gotovo poput praha. Zbog takve veličine zrna (nisu pahuljice ili veliki kristali) ta morska sol može brže prodrijeti u hranu jer se otapa i prožima hranu bez otpora.

Ta morska sol ima koncentriran slani okus. Blag je, a ne oštar ili kiseo, jer se ta morska sol prikuplja unutar zatvorenog sustava pod pritiskom, čime se osigurava da ona ne dolazi u dodir sa zrakom, tlom ili ljudskim utjecajem sve dok ne izađe iz sustava spremna za pakiranje. Time se osigurava da je sol „Oriel Sea Salt” savršena djevičanska morska sol zahvaljujući jedinstvenoj veličini zrna, teksturi i blagu okusu. Njezin snažan profil okusa dokazan je neovisnim postupcima kušanja na slijepo i ispitivanja teksture kako bi se omogućilo smanjenje količine morske soli koja se upotrebljava u prehrambenim proizvodima za do 30 %.

Sol „Oriel Sea Salt” prirodno je kristalno-bijele boje, zbog čega je nije potrebno prati ili ispirati. Time se osigurava dosljednija prisutnost prirodnih morskih minerala, kao što su magnezij, kalij i do 65 minerala u tragovima. (Pranje morskih soli učestalo je kad se prikupljaju na otvorenome ili iz zemljanih bazena.)

Podaci u certifikatu o analizi za sol „Oriel Sea Salt” mogu odstupati za +/– 10 % od podataka u tablici u nastavku.

Analiza proizvoda „Oriel Sea Salt” Testiranje: ICP MS Oriel Sea Salt mg/kg NaCl Natrijev klorid Više od 88 % masenog udjela H2O Voda manje od 5 % Ca Kalcij Manje od 5 mg/kg Mg Magnezij 500 – 800 mg/kg K Kalij Manje od 3 000 mg/kg Cu Bakar Manje od 2,0 mg/kg Zn Cink Manje od 2,0 mg/kg Cr Krom Manje od 1,3 mg/kg Ni Nikal Manje od 0,5 mg/kg Pb Olovo Manje od 0,4 mg/kg Mn Mangan Manje od 0,1 mg/kg Cd Kadmij Manje od 0,04 mg/kg Fe Željezo U tragovima P Fosfor U tragovima B Bor U tragovima Co Kobalt U tragovima Hg Živa U tragovima

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Morska sol prikupljena prirodnim putem iz Irskog mora.

3.4. Posebni proizvodni postupci koji se moraju provesti na određenom zemljopisnom području

Koraci u proizvodnji i postupci:

Svi postupci prikupljanja, isparavanja, odvajanja i kristalizacije provode se na previđenom području u kontroliranim i nadziranim uvjetima kako bi se osigurala dosljednost krajnjih proizvoda. To uključuje:

— pumpanje i filtraciju morske vode kroz sustav za filtraciju

— koncentraciju slane vode u zatvorenu sustavu pod pritiskom

— kristalizaciju morske soli u zatvorenu sustavu pod pritiskom

— prikupljanje sitnih kristala morske soli.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

—

4. Sažeta definicija zemljopisnog područja

Port Oriel, Clogerhead nalazi se na sjeverozapadu rta Clogher Head, koji se pruža u dubokomorske predjele. Konkretno ograničeno područje pruža se od južnog vrha Clogher Heada, to jest sjeverne zemljopisne širine 53,79497 i zapadne zemljopisne dužine –6,21778, odnosno sjeverne zemljopisne širine 53°47′42″ i zapadne zemljopisne dužine 6°13′04″, do sjevernog kraja Dunany Pointa, to jest sjeverne zemljopisne širine 53,86144 i zapadne zemljopisne dužine –6,23838, odnosno sjeverne zemljopisne širine 53°51′41″ i zapadne zemljopisne dužine 6°14′18″. Udaljenost od 5 nautičkih milja unutar razvrstanih proizvodnih područja za žive školjkaše u zaljevu Dundalk iz 2014., oznaka područja LH-DB-DB, kako ju je izdalo Tijelo za zaštitu pomorskih ribolovnih područja.

5. Povezanost sa zemljopisnim područjem

Predmetna morska sol posebna je po svojem podrijetlu u pogledu okusa i izgleda. Kako na grožđe utječu teroar i vremenske prilike, tako na sol „Oriel Sea Salt” utječu dubokomorske struje, čistoća vode i udio minerala u vodi na toj lokaciji te postupak proizvodnje, održavanja i isticanja tih obilježja.

Prikupljanje morske soli u toj regiji provodi se već stoljećima. Sljedeći je navod iz časopisa „County Louth Archaelogical & Historical Journal”. „Dana 28. siječnja 1667. vikont Dungannon iznajmio je komad zemlje blizu vašega grada Carlingfordea za podizanje tvornice soli proizvođaču soli pukovniku Cookeu iz Chiswicka u Middlesexu.” Već stotinama godina Port Oriel poznat je kao mjesto s vodama bogatima ribom gdje stanovnici love dubokomorsku ribu izravno sa stijena ili iz luke. Sol je bila ključna za čuvanje ribe iskrcane u luku za potrošnju, skladištenje i prijevoz na tržnicu. {Područje s oznakom „pt mp 16 pm” u blizini ulice Newry Street na karti iz 1797. sadržavalo je tvornicu soli, a zabilježene su i lokalne informacije o slanim vratima/vratima ustave}.

Golfska struja teče uz zapadnu obalu Irske, a kad se susretne s hladnijim vodama Norveškog mora, kreće se uz sjeverni i sjeveroistočni dio obale prema konačnom odredištu, pet milja iza zaljeva u Port Orielu. Na tom mjestu struja prestaje teći jer se susreće sa znatnim pritokom rijeke Boynea (druga po veličini rijeka u Irskoj).

Port Oriel nalazi se na sjeverozapadu rta Clogher Head, koji se pruža izravno u dubokomorske predjele. Ispitivanjem je utvrđeno da je salinitet te vode usporediv sa salinitetom koji obično ima samo dubokomorska voda. Taj visoki salinitet povezuje se s neuobičajenim dubokomorskim strujama Golfske struje na tom području. Voda u Port Orielu u ispitivanjima je dosljedno imala gustoću od 3,5 – 3,6 %, što je karakteristično za dublje vode.

Irski pomorski institut već mnogo godina za vodu u Port Orielu dodjeljuje ocjenu „A” u pogledu međunarodne kvalitete za školjkaše, a ona označava najčišće more. Vađenje dagnji, kućica, rakova, jastoga i šljanki važna je industrijska grana u zaljevu Port Oriela i oko njega, a bogatstvo školjkašima te vode doprinosi i njezinoj visokoj kvaliteti te sadržaju minerala. To područje također je unutar jednog od razvrstanih proizvodnih područja za žive školjkaše u zaljevu Dundalk iz 2014., oznaka područja LH-DB-DB, kako ju je izdalo Tijelo za zaštitu pomorskih ribolovnih područja za kućice i šljanke.

Pozitivna obilježja soli „Oriel Sea Salt” izravno su povezana s neuobičajenim dubokomorskim strujama na toj zemljopisnoj lokaciji, s visokim udjelom minerala koji nije uobičajen za tako plitke vode, sa strujama Golfske struje te s plimom i osekom koje se kreću uz sjevernu obalu Irske u veći zaljev Dundalk, a zatim i u zaljev Port Oriela. Ta visokokvalitetna voda s visokim udjelom minerala zatim se prikuplja i obrađuje postupkom u kojemu ne dolazi u dodir sa zrakom, tlom ili ljudskim utjecajem sve dok ne postane kristalno-bijela, neisprana i bogata mineralima. Tim postupkom proizvodi se sitna morska sol.

Sažetak:

Proizvedena morska sol posebna je po svojem podrijetlu, koje je izravno povezano sa salinitetom, kvalitetom i udjelom minerala u vodi. To je vidljivo iz sitnih zrna, snažna okusa i visoka udjela minerala u soli „Oriel Sea Salt”.

Upućivanje na objavu specifikacije

(članak 6. stavak 1. drugi podstavak te Uredbe)

http://www.agriculture.gov.ie/gi/pdopgitsg-protectedfoodnames/products/

(1) SL L 343, 14.12.2012., str. 1.